text: Syd- og Sønderjylland sender 5000 deltagere til DGIs Landsstævne
  20 april 2017 kl. 09.48
  Mere end hver 5. af de 25.000 deltagere til DGIs landsstævne i Aalborg fra 29. juni til 2. juli 2017 i Aalborg er fra idrætsforeninger i Syd- og Sønderjylland.
  DGI Landsstævne er Danmarks største idrætsfestival og finder sted hver fjerde år. I 2013 var Esbjerg værtsby for 23.280 deltagere og op mod 100.000 tilskuere til aktiviteterne alene på Blue Water Arena.
  Til sommer bliver det så Aalborg, hvor de 5.000 syd-og sønderjyder til åbningen på havnefronten i Aalborg får godt selskab af 20.000 andre deltagere og dronning Margrethe.  
   
  Med mere end 25.000 deltagere bliver Landsstævnet i Aalborg, som er det 26. i rækken af landsstævner, det største siden 1998.
  Så mange deltog i de tre seneste DGI landsstævner
  23.280 Esbjerg (2013)20.278 Holbæk (2009)22.989 Haderslev (2006)
  Deltagerne har kunnet vælge mellem mere end 25 idrætter og over 400 forskellige aktiviteter. Og Landsstævnet 2017 bliver særdeles bynært, for stort set alle aktiviteter bliver afviklet inden for en radius af fem kilometer fra Aalborgs centrum og havnen.
  DGI Sønderjylland sender 1.719 deltagere, mens DGI Sydøstjylland sender 1.573 til Aalborg og DGI Sydvest stiller op med 1.473 til DGI Landsstævne 2017. Endelig deltager 85 fra Sydslevigs danske Ungdomforeninger.
  Landsstævnet trækker mange unge
  I landsstævnet deltager også 6700 efterskoleelever og 700 lærere fra 61 efterskoler, hvoraf en stor del også er fra TV SYDs område. 
  Deltagerne i DGIs landsstævner er blevet yngre og yngre fra 2006 og frem. Selv når man ikke tæller efterskoleeleverne med, så er 30 procent af deltagerne i Aalborg  mellem 15 og 25 år gamle.
  Dronning Margrethe deltager i Landsstævnets åbning den 29. juni, hvor statsminister Lars Løkke Rasmussen, (V), holder åbningstalen.
  
  